### Beslutning

Godkendt.

### Sagsfremstilling

## Resume og sagens baggrund

Økonomistaben fremlægger budgetopfølgning pr. 30. september 2022.

Dispositionsregnskaberne viser et samlet forventet merforbrug på -13,0 mio. kr. i forhold til korrigeret budget (ved seneste budgetopfølgning blev forventet et merforbrug på -10,0 mio. kr.).

## Indstillinger

Direktøren indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Baggrunden for budgetopfølgningen er partnerskabsholdernes dispositionsregnskaber.

Såfremt en partnerskabsholder forventer merforbrug, vil der blive udarbejdet en handleplan i dialog med direktøren og Økonomistaben.

*Plan, Byg og Miljø*Der forventes nu et merforbrug på området på -4,5 mio. kr. Ved seneste budgetopfølgning blev forventet et merforbrug på -1,4 mio. kr. Merforbruget består af:

* På *grundvandsområdet* blev der tidligere forventet et mindreforbrug på 1,1 mio. kr., men der er nu ansat tre medarbejdere på området, så de opgaver, som har været overført fra tidligere år nu forventes udført i 2022 og budgettet forventes at holde.
* På området for *bustransport* forventes nu et merforbrug på -0,5 mio. kr. primært på grund af, at Movia har sendt en ekstraregning i 2022 på grund af stigende priser på diesel.
* *Færgeområdet* forventer nu et merforbrug på -4,0 mio. kr., hvilket er -1,5 mio. kr. mere end ved seneste opfølgning.

  Merudgifterne skyldes dels øgede forventede udgifter til vedligeholdelse og reparationer af begge færger. Både fordi vedligeholdelsesniveau generelt er stigende i takt med færgernes alder, men også på grund af stigende priser. Derudover forventes øgede lønudgifter bl.a. som følge rekrutteringssituationen og til bemanding af stillingen som overfartsleder.

  Udgifterne til vedligeholdelse vil blive opgjort og indgå i overførselssagen for 2022.

*Vej, Ejendom og Affald, ekskl. brugerfinansierede områder*Der forventes et merforbrug på -13,2 mio. kr. hvilket er 0,1 mio. kr. mindre end ved seneste opfølgning. Merforbruget består af:

* *Ejendomsområdet* forventer et merforbrug på -11,1 mio. kr.

  Der forventes merforbrug til energi som følgende af de stigende energipriser, primært på el, gas og olie -9,1 mio. kr.

  Det er aftalt, at den del af merforbruget, som vedrører stigning i energipriser opgøres og fremlægges politisk i forbindelse med overførselssagen for 2022 med henblik på eventuel eftergivelse.

  Derudover er der en række nødvendige vedligeholdelsesarbejder mv. som gør, at man her forventer et merforbrug på -2,0 mio. kr. i 2022. Det skal ses i sammenhæng med, at der blev overført et merforbrug fra 2021 på -6,1 mio. kr. og at man derfor ikke kan nå at indhente hele dette merforbrug.

  Merforbruget fra 2021 er aftalt delt over 2 år. Det betyder, at der overføres merforbrug på -2,0 mio. kr. til indhentning i 2023. Dog vil eventuelt merforbrug i 2021, som skyldtes stigende energipriser, også blive fremlagt i overførselssagen til eventuel eftergivelse. Dette vil blive undersøgt i løbet af efteråret.
* Der forventes fortsat et merforbrug på *Entreprenørafdelingen*på -2,1 mio. kr. i 2022.

  Merudgiften skyldes primært øgede udgifter til diesel, el og varme som forventes at udgøre -0,3 mio. kr. Derudover var der et merforbrug i 2021 på -2,4 mio. kr. som er overført til 2022, og dette merforbrug forventes nedbragt til -1,8 mio. kr. ved årets udgang. Der er udarbejdet en handleplan på området og merforbruget forventes indhentet over en 5-årig periode.
* På *vej- og parkområdet* forventes budgetoverholdelse ved årets udgang, men det skal ses i lyset af, at der forventes merudgifter på -1,0 mio. kr. til vejbelysningen som følge af stigende elpriser. Merudgifterne vurderes på nuværende tidspunkt at kunne dækkes ind ved tilbageholdenhed på vej- og parkområdets øvrige aktiviteter.

*Vej, Ejendom og Affald, brugerfinansierede områder*Der forventes, som ved seneste budgetopfølgning, et mindreforbrug på 4,7 mio. kr. på *det brugerfinansierede område*. Mindreforbruget består af:

* Der forventes mindreudgifter på *renovationsområdet* på 2,6 mio. kr. Det skyldes, at det har vist sig, at dagrenovationsbeholderne, fra den gamle renovationsordning, kan holde et år mere inden udskiftning til de nye beholdere, og derfor er der ikke udgifter til denne udskiftning i 2022.
* På *skadedyrsområdet*er den endelige kontraktsum for 2021 for rottebekæmpelse opgjort og på grund af færre rotteanmeldelser sidste år, er der modtaget en efterregulering, så der forventes mindreudgifter på området på 2,1 mio. kr. i 2022.

*Serviceudgifter*I aftalen mellem regeringen og KL om kommunernes økonomi i 2022 er der sat en ramme for kommunernes samlede udgifter til service. Måltallet for, om Kalundborg Kommune overholder sin del af aftalen, er det oprindeligt vedtagne budget til service.

Der forventes et merforbrug på serviceudgifter på -7,3 mio. kr. (ved seneste budgetopfølgning blev forventet et merforbrug på -4,4 mio. kr.) Når merforbruget på serviceudgifter ikke svarer til det samlede forventede merforbrug på -13,0 mio. kr. skyldes det for det første, at serviceudgifterne opgøres i forhold til det oprindeligt vedtagne budget uden overførsler og tillægsbevillinger. For det andet er der en række områder, som ikke indgår i servicerammen, blandt andet renovationsområdet.

*Udvalgets anlæg*På anlæg forventes et mindreforbrug i 2022 på 111,0 mio. kr. (ved seneste budgetopfølgning blev forventet et mindreforbrug 109,4 mio. kr.).

Ud af de 111,0 mio. kr. forventes der overført 105,7 mio. kr. (ved seneste budgetopfølgning blev forventet overført 105,1 mio. kr.) til udførelse i 2023 og efterfølgende år, og at kassen tilføres 5,3 mio. kr. fra anlægsprojekter, der ikke anvender hele anlægsbevillingen (ved seneste budgetopfølgning blev forventet tilført 4,4 mio. kr.).

I vedlagte bilag kan mindreforbruget ses for de enkelte anlægsprojekter.

## Økonomiske konsekvenser

Drift 2022:                       -13,0 mio. kr. i forventet merforbrug.
Serviceramme 2022:           -7,3 mio. kr. i forventet merforbrug.
Anlæg 2022:                    111,0 mio. kr. i forventet mindreforbrug.